ΓΡΑΠΤΗ ΕΡΩΤΗΣΗ P-1119/99

υποβολή: Bárbara Dührkop Dührkop (PSE) προς την Επιτροπή

(20 Απριλίου 1999)

Θέμα: Πρόγραμμα της Επιτροπής για την καταπολέμηση της χρήσης αναβολικών ουσιών στον αθλητισμό

Τα τελευταία χρόνια έχει σημειωθεί θεαματική αύξηση στη χρήση αναβολικών ουσιών στον αθλητισμό. Ο επαγγελματισμός, η υπερβολική εμπορευματοποίηση και τα μεγάλα χρηματικά ποσά που διακινούνται στον τομέα του επαγγελματικού αθλητισμού, έχουν μετατρέψει πολλούς αθλητές σε μηχανές, από τους οποίους απαιτούνται επιδόσεις ανθρωπίνως αδύνατες. Για τούτο γίνεται συχνά προσφυγή στη χρήση φαρμάκων και απαγορευμένων ουσιών που βλάπτουν την υγεία των αθλητών.

Είναι άξια προσοχής η διαφορά προσεγγίσεων εκ μέρους των διαφόρων κρατών της Ένωσης όσον αφορά το "ντοπάρισμα", όπως διαπιστώθηκε κατά το τελευταίο "τουρ" της Γαλλίας.

Το Δεκέμβριο του 1998 το Ευρωπαϊκό Συμβούλιο της Βιέννης υπογράμμισε, στα συμπεράματα της Προεδρίας, την ανάγκη κινητοποίησης κατά της χρήσης αναβολικών ουσιών στον αθλητισμό και ζήτησε τη βελτίωση του συντονισμού των υφισταμένων εθνικών μέτρων, καλώντας τα κράτη μέλη και την Επιτροπή να εξετάσουν από κοινού τη λήψη μέτρων για την αντιμετώπιση αυτής της πληγής. Το Κοινοβούλιο, από την πλευρά του, ενέκρινε στις 17 Δεκεμβρίου 1998 ψήφισμα με το οποίο καλούσε την Επιτροπή να προβεί στην υλοποίηση μιας σειράς ενεργειών σε αυτό τον τομέα. Πιο πρόσφατα, στις 4 Φεβρουαρίου 1999, η παγκόσμια διάσκεψη της Λωζάνης για τα αναβολικά στον αθλητισμό, ενέκρινε μια σειρά συμπερασμάτων, όπου μεταξύ άλλων ζητείται η πραγματοποίηση ενημερωτικών εκστρατειών.

Τί πρόγραμμα έχει καταρτίσει η Επιτροπή, επί του προκειμένου; Σε ποιό στάδιο βρίσκεται η υλοποίησή του; Σκέπτεται η Επιτροπή να χρησιμοποιήσει το κονδύλιο B3-300 του προϋπολογισμού για τη χρηματοδότηση ενημερωτικών εκστρατειών σχετικά με το εν λόγω πρόβλημα;

Απάντηση του κ. Oreja εξ ονόματος της Επιτροπής

(7 Μαΐου 1999)

Κατόπιν του ψηφίσματος του Ευρωπαϊκού Συμβουλίου της Βιέννης, η Γερμανική Προεδρία διοργάνωσε άτυπη συνεδρίαση των υπουργών αθλητισμού. Η συνάντηση αυτή είχε ως αποτέλεσμα την υιοθέτηση κοινής θέσης ενόψει της παγκόσμιας διάσκεψης κατά της χρήσης αναβολικών (ντόπινγκ), στα τελικά αποτελέσματα της οποίας έπαιξε καθοριστικό ρόλο η θέση της νωσης.

Η Προεδρία κάλεσε την Επιτροπή να συστήσει ομάδα εργασίας με τα κράτη μέλη. Η ομάδα αυτή έχει ήδη συνεδριάσει προκειμένου να προετοιμάσει, ιδίως, τη θέση της νωσης σχετικά με την δημιουργία διεθνούς οργανισμού για την καταπολέμηση του ντόπινγκ.

Η προαναφερόμενη ομάδα οφείλει ακόμη να ολοκληρώσει τις εργασίες της όσον αφορά την κατάρτιση καταλόγου ενδεχόμενων κοινοτικών ενεργειών καθώς και το πρόβλημα του νομοθετικού συντονισμού. Τα αποτελέσματα των εν λόγω εργασιών θα παρουσιάζονται στην έκθεση που η Επιτροπή πρόκειται να υποβάλει στο Ευρωπαϊκό Συμβούλιο του Ελσίνκι για τον αθλητισμό στην Ευρώπη.

Η Επιτροπή, από την πλευρά της, ζήτησε τη γνώμη της ευρωπαϊκής ομάδας δεοντολογίας σχετικά με το πρόβλημα του ντόπινγκ στον αθλητισμό. Επίσης, η Επιτροπή χρηματοδότησε την Ιατρική Επιτροπή της Διεθνούς Ολυμπιακής Επιτροπής για τον προσδιορισμό των θεμάτων προτεραιότητας, τα οποία θα μπορούσαν να τύχουν στήριξης στο πλαίσιο του προγράμματος έρευνας της Κοινότητας.

Στο παρόν στάδιο, είναι ακόμη πρόωρο να πούμε αν το κονδύλιο B3-300 θα χρησιμοποιηθεί για την χρηματοδότηση ενημερωτικών εκστρατειών. Ενδεχομένως, θα μπορούσαν να χρησιμοποιηθούν και άλλα κονδύλια. Οι ενέργειες αυτές πρέπει ακόμη να συζητηθούν με τα κράτη μέλη.